P R I M Á T O R    M E S T A     K O Š I C E 
vyhlasuje 
úplné znenie Všeobecne záväzného nariadenia mesta Košice č. 78 o čistote a o verejnom poriadku,  prijatého uznesením Mestského zastupiteľstva v Košiciach č. 1037/2006, ako vyplýva zo zmien a doplnení vykonaných uznesením Mestského zastupiteľstva v Košiciach č. 1152/2006, uznesením Mestského zastupiteľstva v Košiciach č. 83/2007, uznesením Mestského zastupiteľstva v Košiciach č. 546/2008, uznesením Mestského zastupiteľstva v Košiciach č. 737/2009 a uznesením Mestského zastupiteľstva v Košiciach č. 789/2009.

Všeobecne záväzné nariadenie mesta Košice č. 78 
o čistote a o verejnom poriadku 

PRVÁ  ČASŤ  
VŠEOBECNÉ USTANOVENIA

§ 1
 Účel a predmet 

     Účelom tohto všeobecne záväzného nariadenia (ďalej len „nariadenie“) je utvárať a chrániť zdravé podmienky a zdravý spôsob života a práce obyvateľov mesta, chrániť životné prostredie, ako aj zabezpečovať verejný poriadok v meste Košice. 

§ 2
Pôsobnosť

     Ustanovenia tohto nariadenia sú záväzné pre všetky právnické osoby a fyzické osoby (ďalej len „všetky osoby“) zdržiavajúce sa na území mesta. 

§ 3
Vymedzenie základných pojmov

     Pre účely tohto nariadenia sa pod pojmom verejné priestranstvo rozumejú všetky miesta, ktoré slúžia na verejné účely, sú verejne prístupné a možno ich obvyklým spôsobom používať.

DRUHÁ ČASŤ
ČISTOTA

§ 4 
Čistota verejných priestranstiev

(1)	Je zakázané akékoľvek znečisťovanie verejných priestranstiev, umiestňovanie odpadu na iné miesta a do iných nádob, než ktoré sú na to určené a vyberanie odpadov z týchto miest a nádob.

(2)	Je zakázané poškodzovať verejnú zeleň, vodné toky, nádrže a fontány a iné verejné zariadenia (napr. verejné osvetlenie, nádoby na odpad, odpočívadlá a pod.) alebo ich užívať iným spôsobom, než na ktorý sú určené (napr. kúpaním osôb a zvierat vo fontánach a pod.).

(3)	Každý je povinný dbať, aby pri svojej činnosti neobťažoval iné osoby prachom, dymom, pachmi, pevnými alebo tekutými odpadmi. Je zakázané umývať motorové vozidlá alebo nakladať s látkami znečisťujúcimi životné prostredie na iných miestach, než ktoré sú na to určené.

     (4) Ak dôjde k znečisteniu verejného priestranstva je osoba, ktorá znečistenie spôsobila, povinná bezodkladne ho odstrániť. 

     (5) Vlastníci, správcovia alebo užívatelia nehnuteľností sú povinní zabezpečovať čistotu verejných priestranstiev priľahlých k ich nehnuteľnosti1). 

§ 5 
Užívanie verejných priestranstiev v osobitných prípadoch 

(1)	Pri užívaní verejných priestranstiev na iné účely, než na ktoré sú určené (napr. manipulácia s rôznymi materiálmi alebo výrobkami) alebo pri osobitných činnostiach na základe povolenia príslušného orgánu2) (napr. cestný správny orgán, stavebný úrad a pod.) môže byť užívanie verejného priestranstva obmedzené len v nevyhnutnej miere a na nevyhnutne potrebný čas a pri dodržaní podmienok určených v príslušnom povolení, ak je vydané. 

(2)	Ak sú na verejných priestranstvách vykonávané  spoločensko-kultúrne aktivity, predaj alebo poskytované služby oprávnené osoby sú povinné zabezpečovať dodržiavanie čistoty okolia.

     (3) Osoby užívajúce verejné priestranstvá sú povinné zabezpečiť svoj materiál, výrobky alebo  tovar pred neoprávnenou manipuláciou alebo nežiaducim rozptýlením do okolia. Po ukončení činnosti podľa predchádzajúcich odsekov je užívateľ verejného priestranstva povinný bezodkladne uviesť verejné priestranstvo do pôvodného stavu na vlastné náklady.

 
TRETIA ČASŤ
VEREJNÝ PORIADOK 

§ 6 

     (1) V záujme utvárania a ochrany zdravých podmienok a zdravého spôsobu života a práce obyvateľov mesta a ochrany životného prostredia sú všetky osoby pri svojej činnosti povinné rešpektovať práva a právom chránené záujmy ostatných obyvateľov mesta. 

     (2) Každý je povinný zdržať sa akéhokoľvek konania, ktorým by mohol spôsobiť porušenie verejného poriadku, napr. správaním sa na verejnosti v rozpore s dobrými mravmi, hlukom, vibráciami a pod. 
   
     (3) Všetky osoby sú povinné zachovávať celoročne nočný kľud v čase medzi 22.00 hod. a 6.00 hod.3), okrem výnimiek určených v tomto nariadení. – vypustený uznesením MZ č. 546/2008
     
     (4) Používanie akýchkoľvek zdrojov hluku a vibrácií, prekračujúcich prípustné hodnoty ustanovené osobitným predpisom3a), je zakázané.

§ 7
Obmedzenie používania zábavnej pyrotechniky

      (1) Používanie zábavnej pyrotechniky4) na verejných priestranstvách je povolené 
a)	 v posledný a prvý deň roka, 
b)	 pri akciách usporadúvaných mestom alebo pri iných významných akciách celomestského významu,
c)	 pri iných odôvodnených akciách len na základe vopred udeleného súhlasu.  

(2) Používanie zábavnej pyrotechniky mimo dní určených v predchádzajúcom odseku je zakázané.

     (3) Súhlas podľa ods. 1 písm. c) udeľuje mestská časť, na území ktorej sa má konať akcia s použitím zábavnej pyrotechniky. Žiadosť o povolenie je organizátor akcie povinný doručiť príslušnej mestskej časti najneskôr 10 pracovných dní pred jej konaním. 

Podmienky predaja, podávania a požívania alkoholických nápojov

§ 8
Zákaz požívania alkoholických nápojov

     (1)  Požívanie alkoholických nápojov na verejných priestranstvách,  mimo  zariadení na to určených, prevádzkovo a priestorovo prispôsobených,  je zakázané v čase od 5.00 hod. do 3.00 hod. nasledujúceho dňa
a) v okolí areálov škôl, školských, predškolských a výchovno-vzdelávacích zariadení, na detských ihriskách a v ich okolí,  
b) v okolí zdravotníckych zariadení, 
c) v  okolí úradov verejnej správy, 
d) v okolí účelových zariadení registrovaných cirkví a náboženských spoločností a v okolí kostolov a iných modlitební,
e) na športových ihriskách, 
f) v prístreškoch a na  zastávkach verejnej  dopravy,
g) v parkoch,
h) na Staničnom námestí a na území ohraničenom ulicami: Štúrova v úseku od Kuzmányho po Námestie osloboditeľov, Námestie osloboditeľov, Senný trh, Protifašistických bojovníkov, Štefánikova, Gorkého v úseku od Strojárenskej po Štefánikovu, Strojárenská a Kuzmányho, vrátane týchto ulíc. Abecedný zoznam ulíc s ich grafickým zobrazením tvorí prílohu tohto nariadenia.

     (2) Mesto môže určiť výnimku zo zákazu požívania alkoholických nápojov na miestach podľa ods. 1 písm. g) a h) pri kultúrnych a športových podujatiach a  akciách celomestského rozsahu verejným oznamom podľa § 10 ods. 1.

     (3) Mestské časti môžu vo svojich územných obvodoch určiť výnimku zo zákazu požívania alkoholických nápojov na miestach podľa ods. 1 písm. g) a h) pri kultúrnych a športových podujatiach a akcii  mestskej časti verejným oznamom podľa § 10 ods. 2. 

§ 9 - zrušený

§ 10
Predaj, podávanie a požívanie alkoholických nápojov pri kultúrnych a športových podujatiach

     (1) Pri kultúrnych a športových podujatiach a akciách celomestského rozsahu môže mesto verejným oznamom určiť podmienky predaja, podávania a požívania alkoholických nápojov.
 
     (2) Mestské časti môžu vo svojich územných obvodoch verejným oznamom bližšie určiť podmienky predaja, podávania a požívania alkoholických nápojov pri konkrétnom kultúrnom a športovom podujatí a akcii mestskej časti. 

§ 11 

     Bližšie určenie miest, na ktorých je predaj, podávanie alebo požívanie alkoholických nápojov obmedzené alebo zakázané, môžu podľa svojich miestnych podmienok, upraviť pre svoje územné obvody všeobecne záväzným nariadením mestské časti. 

§ 12
Obmedzenie voľného pohybu psov

     (1) Voľný pohyb psov je zakázaný na detských ihriskách, športoviskách a v ich blízkosti. Držiteľ psa je povinný bezodkladne odstrániť znečistenie spôsobené psom z verejného priestranstva. 

     (2) Bližšie podmienky vodenia psov a vymedzenie miest, kde je voľný pohyb psa a vstup so psom zakázaný, môžu pre svoje územie upraviť mestské časti všeobecne záväzným nariadením. 

ŠTVRTÁ ČASŤ
SPOLOČNÉ USTANOVENIE

§ 13
Sankcie

     Porušenie ustanovení tohto nariadenia je postihnuteľné podľa osobitných predpisov7).

PIATA ČASŤ
ZÁVEREČNÉ A ZRUŠOVACIE USTANOVENIA

§ 14
Zrušovacie ustanovenie

     Zrušujú sa: 
1.	Všeobecne záväzné nariadenie mesta Košice č. 28 o čistote, 
2.	Všeobecne záväzné nariadenie mesta Košice č. 36 o obmedzení predaja, podávania a požívania alkoholických nápojov,
3.	Všeobecne záväzné nariadenie mesta Košice č. 67 o verejnom poriadku a o ochrane pred hlukom  v meste Košice.

§ 15
Účinnosť

     Toto nariadenie nadobúda účinnosť 1. júna 2006.
         
     Zmeny a doplnky vykonané uznesením Mestského zastupiteľstva v Košiciach č. 1152/2006 nadobudli účinnosť 28. septembra 2006, uznesením Mestského zastupiteľstva v Košiciach č. 83/2007 nadobudli účinnosť 22. mája 2007, uznesením Mestského zastupiteľstva v Košiciach č. 546/2008 nadobudli účinnosť 26. júla 2008, uznesením Mestského zastupiteľstva v Košiciach č. 737/2009 nadobudli účinnosť 3. apríla 2009 a uznesením Mestského zastupiteľstva v Košiciach č. 789/2009 nadobudli účinnosť 29. mája 2009.

Ing. František  K n a p í k
                                                                                              primátor mesta Košice

 

Zverejnené:  5.10.2009